
Atentat la Monumentul Ostașului Român din Carei! 

un editorial de Valer Marian 


În primăvara acestui an, în plină Săptămână Mare, primarul UDMR al municipiului Carei, 
Kovacs Eugen, a devenit subiectul unui scandal naţional cu ocazia inaugurării nelegale şi 
neavenite, împreună cu preşedinta Ungariei, Katalin Novak, a unei statui a autorului 
imnului Ungariei, poetul şi politicianul Kolcsey Ferenc, în această urbe de frontieră. 


Pentru nelegalităţile comise, primarul Kovacs a fost sancţionat atunci cu o amendă 
contravenţională de 10.000 lei de către Direcţia de Cultură Satu Mare, care a dispus şi 
desfiinţarea lucrărilor şi aducerea terenului la starea iniţială. 


Culmea ironiei este că, în ziua inaugurării cu scandal a noii statui de la Carei (12 aprilie 
2023), edilul şef a fost cadorisit de Ministerul Culturii cu un aviz pentru un proiect prin 
care urmăreşte obturarea şi minimizarea Monumentului Ostaşului Român, care este 
dedicat Armatei Române pentru eliberarea ţării de sub ocupaţia fascisto-horthistă în 25 
octombrie 1944. Numai că acest aviz este un dar otrăvit ce-l poate duce ре iredentistul 
Kovacs în cătuşele Parchetului European condus de fosta şefă a DNA, Laura Codruța 
Kovesi. Deputatul Daniel Ghiţă a prezentat, în acest sens, în şedinţa de ieri a Camerei 
Deputaţilor, o interpelare adresată ministrului Culturii, Raluca Turcan, care este intitulată 
„Nelegalitatea certificatului de urbanism şi a avizului Ministerului Culturii pentru proiectul 
de reamenajare a amplasamentului Monumentului Ostaşului Român din Carei”, din care 
reproducem următoarele: 


Certificat de urbanism nelegal 

Printr-o hotărâre adoptată în data de 15 iunie 2023, Consiliul Local al Municipiului Carei a 
aprobat un proiect ce va permite flancarea Monumentului Ostaşului Român cu plăci 
masive de beton cu copertine şi reamenajarea totală a parcului din jur prin construirea 
unui ansamblu aşa-zis comemorativ, locuri pentru jocuri publice, parcări şi prin înlocuirea 
băncilor de lemn cu bănci de piatră. Cel mai grav şi sfidător este că pe plăcile de beton 
urmează să fie prezentată istoria grofilor maghiari din Carei, care au oropsit atât 
majoritatea românească cât şi minoritatea germană şi minoritatea romă din zonă. 


Proiectul de hotărâre a fost iniţiat de primarul UDMR al Municipiului Carei, Kovacs Eugen 
(care se prezintă sub prenumele Jeno) şi a fost adoptat, cu unanimitate de voturi, de un 
consiliu local în care alianţa UDMR-FDG deţine majoritatea absolută, dar a reuşit să atragă 
şi voturile consilierilor cointeresaţi sau habarnişti din PNL şi PSD. Pentru acest proiect, 
intitulat „Reamenajare Parc zona Monumentului Ostaşului Român”, au fost solicitate şi 
obţinute, cu o motivare frauduloasă, fonduri europene de 5 milioane de euro. Proiectul 
tehnic a fost realizat de doi arhitecţi de etnie maghiară, Tima Erika şi Paskucz Ştefan. 
Pentru proiect a fost emis un certificat de urbanism de către Primăria Municipiului Carei, 
care este însă nelegal întrucât a fost emis anterior (cu 5 luni înainte) dezbaterii publice 
asupra poiectului de reamenajare a zonei verzi din jurul monumentului, care a fost 
organizată în data de 10 august 2022. 


Ocolirea Comisiei Naţionale a Monumentelor Istorice 


Monumentul Ostaşului Român a fost realizat de marele sculptor român Gheza Vida în 
colaborare cu arhitectul Anton Dâmboianu, este monument de for public şi este înscris” 
Lista monumentelor istorice din România la poziţia nr. 304. Monumentul este un obiectiv 
de importanţă naţională, fiind de categoria A şi necesitând obligatoriu avizul Comisiei 
Naţionale a Monumentelor Istorice din România pentru orice modificare. Totodată, 
monumentul este de maximă importanţă pentru istoria României, fiind dedicat victoriei 
Armatei Române din 25 Octombrie 1944, soldată cu eliberarea oraşului Carei, intrată în 
istorie sub sintagma de ,, ultima brazdă de pământ românesc eliberată de sub jugul 
fascisto-horthist”. Data de 25 octombrie a fost statuată oficial, de aproape opt decenii, 
drept Ziua Armatei Române, victoria de la Carei intrând în topul celor mai mari victorii 
militare româneşti, alături de victoria de la Mărăşeşti din 1917 şi de eliberarea şi ocuparea 
Budapestei în 1919 şi în 1945. 


Autorii proiectului nu-i menţionează în proiectul de prezentare pe autorii români ai 
monumentului şi invocă, în mod mincinos, că „monumentul este dedicat victimelor celui 
de-al doilea Război Mondial”. Comunitatea românească din Carei şi majoritatea 
românească din judeţul Satu Mare (66%, conform ultimului recesământ), precum şi 
specialiştii consultaţi, în frunte cu reputatul academician Marius Porumb, directorul 
Institutului de Arheologie şi de Istoria Artei din Cluj-Napoca, opinează că prin acest 
proiect insidios şi fraudulos se urmăreşte obturarea şi minimizarea Monumentului 
Ostaşului Român de la Carei, ceea ce constituie un grav atentat la identitatea şi 
demnitatea naţională, precum şi o sfidare inadmisibilă la onoarea Armatei Române. 


Aviz dubios şi nul al Ministerului Culturii 

În pofida acestor aspecte de nelegalitate şi de neoportunitate, Ministerul Culturii a emis 
pentru acest proiect, în data de 12 aprilie 2023, prin Direcţia Patrimoniu Cultural, avizul nr. 
79/M/2023, care este semnat de altcineva pentru ministrul Culturii, Lucian Romaşcanu, 
cel mai probabil fiind semnat într-un mod insidios şi fraudulos, conform surselor noastre, 
de către un secretar de stat de la UDMR. 

Pentru considerentele expuse, deputatul Daniel Ghiţă solicită imperios ministrului Raluca 
Turcan să dispună efectuarea unor verificări urgente de către Corpul de control al 
Ministrului Culturii asupra aspectelor de nelegalitate şi de neoportunitate semnalate în 
interpelare şi să iniţieze demersuri în justiţie pentru anularea certificatului de urbanism 
emis, precum şi sesizarea Parchetului European pentru obţinerea şi folosirea frauduloasă 
de fonduri europene, urmând să i se comunice constatările efectuate şi măsurile dispuse, 


inclusiv sancţiunile aplicate. 

În mod expres, Ghiţă solicită să i se comunice numele, prenumele şi funcţia persoanei 
care a semnat avizul susmenţionat pentru ministrul Culturii, precum şi motivele pentru 
care nu a fost solicitat avizul Comisiei Naţionale a Monumentelor Istorice din România. 
Parlamentarul solicită urgent răspuns scris si oral, respectiv până la sărbătorirea Zilei 
Armatei în 25 octombrie. 


Să sperăm că domniţa Ralu îşi va face datoria. 


#агтаќа romana Atentat la Monumentul Ostaşului Român din Carei! carei 
+katalin novak +kovacs eugen +Monumentul Ostaşului Român din Carei udmr 
Cimpoi Adrian 


Cimpoi Adrian este absolvent al Universităţii din Bucureşti. După o perioadă în care a 
fost redactor şi reporter pentru un post de televiziune, a decis să-şi continuie drumul în 
presa scrisă. 

